Plaasaanval naby Nelspruit: Aanvaller doodgeskiet(Argieffoto: Lorraine Claasen) ŉ Bejaarde paar en hul seun is Sondagoggend vroeg op hul plaas naby Witrivier buite Nelspruit, Mpumalanga, met pangas en ŉ byl aangeval. Albert Gryvenstein van die organisasie Bossies Community Justice het aan Maroela Media gesê vier verdagtes het na bewering Sondag 02:00 toegang tot hul huis deur ŉ venster verkry. Die verdagtes het die egpaar vermoedelik met ŉ pyl en panga begin kap. “Die oom het baie seergekry. Ons vermoed hy is met ŉ byl in die gesig gekap. Hy word in die hospitaal behandel,” sê Gryvenstein. Gryvenstein is nie seker hoe oud die paar is nie, maar sê hulle is beslis ouers as 70 jaar. Die paar se seun het wakker geword terwyl die rowers sy ouers aanval en met een van die aanvallers begin stoei. Hy is in die proses in die been geskiet en die aanvaller is ook raakgeskiet. Gryvenstein sê die polisie het die gewonde aanvaller se liggaam so 300 meter van die toneel gevind. Waterbergberg Veiligheid het op Facebook gesê dat een van die aanvallers die gewonde aanvaller gesleep het toe hulle ontsnap het. Die ander verdagtes is nog op vrye voet. Brig. Leonard Hlathi het bevestig die polisie ondersoek ŉ saak van huisroof, poging tot moord en besit van ŉ onwettige vuurwapen. In nog ŉ voorval het rowers Vrydagoggend by ŉ bejaarde egpaar en hul kleinkinders in Broederstroom, Noordwes, ingebreek. “Rowers het die egpaar en hul kleinkinders met vuurwapens in die slaapkamer aangehou en ŉ televisiestel, drie selfone en klere geroof,” het Romano van der Spuy van die Hartbeespoort-gemeenskapspolisiëringsforum aan die Kormorant gesê. Niemand is in die proses beseer nie.